Komisijas lēmums

(1997. gada 6. jūnijs)

par ģenētiski modificēta rapša (Brassica napus L. oleifera Metzg. MS1, RF2) laišanu tirgū saskaņā ar Padomes Direktīvu 90/220/EEK

(Dokuments attiecas uz EEZ)

(97/393/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes Direktīvu 90/220/EEK (1990. gada 23. aprīlis) par ģenētiski modificētu organismu apzinātu izplatīšanu dabā [1], kas grozīta ar Komisijas Direktīvu 94/15/EK [2], un jo īpaši tās 13. pantu,

tā kā Direktīvas 90/220/EEK 10. līdz 18. pants nosaka Kopienas procedūru, kas nodrošina dalībvalsts kompetentās iestādes piekrišanu laist tirgū produktus, kuros ir ģenētiski modificēti organismi vai produkti sastāv no tiem;

tā kā Francijas kompetentai iestādei ir iesniegts paziņojums attiecībā uz šāda produkta laišanu tirgū, lai izmantotu paredzētajai audzēšanai un apstrādei vidē pirms produkta pārstrādes dzīvotnespējīgās daļās un tās laikā;

tā kā Francijas kompetentā iestāde pēc tam ir iesniegusi Komisijai attiecīgo dokumentāciju ar labvēlīgu atzinumu par to;

tā kā citu dalībvalstu kompetentās iestādes ir iebildušas pret minēto dokumentāciju;

tā kā tāpēc saskaņā ar Direktīvas 90/220/EEK 13. panta 3. punktu Komisijai ir jāpieņem lēmums saskaņā ar minētās direktīvas 21. pantā paredzēto procedūru;

tā kā Komisija izskatījusi katru iebildumu, ievērojot Direktīvas 90/220/EEK darbības jomu un dokumentācijā sniegto informāciju, ir nonākusi pie šādiem secinājumiem:

- attiecībā uz produktiem, kas paredzēti lietošanai cilvēku uzturā vai dzīvnieku barībai, riska novērtēšana saskaņā ar Direktīvu 90/220/EEK ir pamatota uz novērtēšanu, vai attiecīga ģenētiska modifikācija var radīt toksisku vai kaitīgu iedarbību uz cilvēka veselību vai vidi,

- nav nekāda iemesla uzskatīt, ka parādīsies jebkāda kaitīga ietekme uz cilvēka veselību un vidi, introducējot rapsī tādus gēnus, ar kuriem kodē fosfinotricīnacetiltransferāzi un neomicīnfosfotransferāzi II,

- nav nekādu drošības apsvērumu, lai marķējumā norādītu, ka produkts iegūts ar ģenētiskas modifikācijas metodēm,

- uz marķējuma jānorāda, ka šim produktam ir palielināta izturība pret glufozinātamonija herbicīdu;

tā kā atļauja ķīmisko herbicīdu lietošanai augiem un to izmantošanas ietekmes novērtēšana uz cilvēka veselību un vidi attiecas uz Padomes Direktīvas 91/414/EEK (1991. gada 15. jūlijs) par augu aizsardzības līdzekļu laišanu tirgū [3] darbības jomu, kurā jaunākie grozījumi izdarīti ar Komisijas Direktīvu 96/68/EK [4], un nevis uz Direktīvas 90/220/EEK darbības jomu;

tā kā Direktīvas 90/220/EEK 11. panta 6. punktā un 16. panta 1. punktā ir paredzēti papildu drošības pasākumi, ja ir pieejama jauna informācija par produkta radītajiem riskiem;

tā kā šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota saskaņā ar Direktīvas 90/220/EEK 21. pantu,

IR PIEŅĒMUSI ŠO LĒMUMU.

1. pants

1. Neierobežojot citus Kopienas tiesību aktus, jo īpaši Padomes Direktīvu 69/208/EEK [5] un 70/457/EEK [6], un ievērojot minētā panta 2. punktu, Francijas kompetentā iestāde piekrīt šāda produkta laišanai tirgū, par ko paziņojušas Augu ģenētiskās sistēmas (Plant Genetic Systems) (ref. C/F/ 95/05/01/A):

rapša hibrīdu sēklas (Brassica napus L. oleifera Metzg.), kas atvasinātas no krustojumiem, izmantojot:

a) vīrišķi sterila rapša līnijas MS1 (B91 — 4) šķirnes "Drakkar" pēcnācējus, kuros ir barnase gēns no Bacillus amyloliquefaciens, ar ko kodē ribonukleāzi, bar gēns no Streptomyces hygroscopicus, ar ko kodē fosfonitrocīnacetiltransferāzi, neo gēns no Escherichia coli, ar ko kodē neomicīnfosfotransferāzi II, promotors PSsuAra no Arabidopsis thaliana, promotors PNos no Agrobacterium tumefaciens, promotors ESP29 no Nicotiana tabacum;

b) rapša auglības atjaunošanas līnijas RF2 (B94 — 2) šķirnes "Drakkar" pēcnācējus, kuros ir barstar gēns no Bacillus amyloliquefaciens, ar ko kodē ribonukleāzes inhibitoru, bar gēns no Streptomyces hygroscopicus, ar ko kodē fosfonitrocīnacetiltransferāzi, neo gēns no Escherichia coli, ar ko kodē neomicīnfosfotransferāzi II, promotors PSsuAra no Arabidopsis thaliana, promotors PNos no Agrobacterium tumefaciens, promotors ESP29 no Nicotiana tabacum.

2. Piekrišana produkta laišanai tirgū attiecas uz visiem pēcnācējiem, kas atvasināti no šāda produkta krustojumiem ar jebkuru tradicionāli audzētu rapsi.

Tā attiecas uz tāda produkta laišanu tirgū, kas paredzēts izmantošanai audzēšanā un apstrādē vidē pirms tā pārstrādes dzīvotnespējīgās daļās un šādā pārstrādē.

Neierobežojot cita veida marķēšanu, kas pieprasīta Kopienas tiesību aktos, uz katra sēšanai paredzēto sēklu iesaiņojuma marķējuma norāda, ka šādam produktam ir palielināta izturība pret glufozinātamonija herbicīdu.

2. pants

Šis lēmums ir adresēts dalībvalstīm.

Briselē, 1997. gada 6. jūnijā

Komisijas vārdā —

Komisijas locekle

Ritt Bjerregaard

[1] OV L 117, 8.5.1990., 15. lpp.

[2] OV L 103, 22.4.1994., 20. lpp.

[3] OV L 230, 19.8.1991., 1. lpp.

[4] OV L 277, 30.10.1996., 25. lpp.

[5] OV L 169, 10.7.1969., 3. lpp.

[6] OV L 225, 12.10.1970., 1. lpp.

--------------------------------------------------